Зам, тээврийн хөгжлийн сайдын 2018 оны ... дугаар

сарын ... –ны өдрийн ... дугаар тушаалын

нэгдүгээр хавсралт.

**6.1.12 УСАН ЗАМЫН ТЭЭВРИЙН АЮУЛГҮЙ БАЙДАЛТАЙ ХОЛБООТОЙ ОБЪЕКТОД ГЭРЧИЛГЭЭ ОЛГОХ ЖУРАМ**

**Нэг. Ерөнхий зүйл.**

* 1. Энэхүү журмын зорилго нь Монгол Улсын гол, мөрөн, нуур болон түүнтэй холбоотой зарим барилга байгууламж,усан замын тээврийн хэрэгслийн зогсоол, төв буудал, чиглүүлэгч гэрэлт цамхаг болон бусад хөвдөг, хөвдөггүй тоног төхөөрөмжийн аюулгүй ажиллагааг хангахтай холбоотой харилцааг, зохицуулахад оршино.
	2. Усан замын тээврийн аюулгүй байдалтай холбоотой объектыг Монгол Улсын хууль тогтоомж, холбогдох стандартад нийцүүлэн гэрчилгээжүүлэх ажлыг Усан замын тээврийн асуудал эрхэлсэн төрийн захиргааны төв байгууллага, түүний эрх олгосон харьяа мэргэжлийн байгууллага эрхлэн гүйцэтгэнэ.
	3. Иргэн, хуулийн этгээд нь усан замын тээврийн аюулгүй байдалтай холбоотой объектыг гэрчилгээжүүлэлтэд хамруулах, тэдгээрт хууль тогтоомж, стандарт, норм, нормативын баримт бичгээр тавигдах нөхцөл, шаардлагыг хангах үүрэгтэй.
	4. Усан замын тээврийн аюулгүй байдалтай холбоотой объектын гэрчилгээ” нь иргэн, хуулийн этгээд /аж ахуйн нэгж, байгууллага/-ийн үл хөдлөх хөрөнгийн өмчлөлийг тогтоохгүй. /зөвхөн усан замын тээврийн аюулгүй байдлыг хангахтай холбоотой гэрчилгээ юм./
	5. Энэхүү журмын хэрэгжилтэд Усан замын тээврийн асуудал эрхэлсэн төрийн захиргааны төв байгууллага, Мэргэжлийн хяналтын ерөнхий газар болон эдгээр байгууллагаас томилогдсон усан замын тээврийн улсын байцаагч нар хяналт тавьж ажиллана.
	6. Энэ журамд заасан нэр томьёог дор дурдсан утгаар ойлгоно. Үүнд:
		1. “Усан замын тээврийн аюулгүй байдлыг хангах” гэж хүний амь нас, эрүүл мэнд, байгаль орчин, иргэн, аж ахуйн нэгж, байгууллагын эд хөрөнгөнд хохирол учруулах болон осол, сүйрлээс урьдчилан сэргийлэх зорилгоор усан замын тээврийн хөдөлгөөн, объектын аюулгүй байдлыг хангах үйл ажиллагааны цогцыг;
		2. “Объект” гэж усан замын тээврийн хэрэгсэлтэй холбоотой зарим барилга байгууламж, усан замын тээврийн хэрэгслийн зогсоол, усан замын тээврийн төв буудал, усан замын тээврийн чиглүүлэгч гэрэлт цамхаг болон бусад хөвдөг, хөвдөггүй тоног төхөөрөмжийг;
		3. “Зогсоол” гэж усан замын тээврийн тухай хуулийн 3.1.11-д заасныг ойлгоно;
		4. “Усан замын тээврийн аюулгүй байдалтай холбоотой объектын гэрчилгээ” гэж усан замын тээврийн аюулгүй байдалтай холбоотой объект, эрх бүхий байгууллагаас баталсан нөхцөл, шаардлагыг хангасныг нотолж олгосон баримт бичгийг;
		5. “Гэрчилгээжүүлэлт” гэж усан замын объект, үйл ажиллагаа нь усан замын тээврийн аюулгүй байдлын нөхцөл, шаардлагыг хангасан эсэхийг тогтоож, гэрчилгээ олгох үйл ажиллагааг;
		6. “Норм, нормативын баримт бичиг” гэж нийтийн ашиг сонирхол, хүний эрүүл мэнд, байгаль орчин, усан замын тээврийн аюулгүй байдлыг хангахтай холбоотой, объект, түүнийг ашиглахтай холбоотой үйл ажиллагаанд, хамаарах нийтлэг шаардлагыг тодорхойлсон стандарт, дүрэм, журмыг;
		7. “Гэрчилгээжүүлэлтийн нөхцөл, шаардлага” гэж усан замын тээврийн аюулгүй байдлыг хангахтай холбоотой объектод хууль тогтоомж, стандарт, норм, нормативын дагуу тавигдах шалгуурыг;
	7. Усан замын тээврийн салбарын объектын гэрчилгээжүүлэлтийн зорилго:
		1. Усан замын тээврийн салбарт хөдөлгөөний аюулгүй байдлыг хангаж, сүйрэл, осол, гологдол гаргахгүй байх урьдчилсан нөхцөлийг бүрдүүлэх;
		2. Усан замын тээврийн салбарт дэвшилтэд техник, технологи нэвтрүүлэх, өрсөлдөх чадварыг дээшлүүлэх;
		3. Хэрэглэгчдийг аюулгүй, чанартай ажил үйлчилгээг сонгон хэрэглэх боломж, нөхцөлөөр хангах, хохирлоос урьдчилан сэргийлэх;
	8. Усан замын тээвэртэй холбоотой объект, барилга, байгууламж, зогсоол, гараж эзэмшигч, тээвэрлэгч нь ашиглалтын буюу тээвэрлэлтийн гэрээ байгуулахдаа тухайн объект нь гэрчилгээжүүлэлтэд хамрагдсан эсэхийг магадална.
	9. Гэрчилгээжүүлэх үйл ажиллагаанд ил тод, нээлттэй, шуурхай, хууль тогтоомжийг чанд мөрдөх зарчмыг баримтална.

**Хоёр. Гэрчилгээжүүлэх объект**

2.1 Дараах объектыг гэрчилгээжүүлнэ:

2.1.1 Усан замын зогсоол

2.1.2 Усан замын төв буудал

2.1.3 Чиглүүлэгч гэрэлт цамхаг

2.1.4 Бусад хөвөгч усан замын тээврийн хэрэгсэлтэй холбоотой тоног төхөөрөмж

 **Гурав. Гэрчилгээжүүлэлтийг хэрэгжүүлэх**

**байгууллагын үйл ажиллагаа**

3.1 Усан замын тээврийн асуудал эрхэлсэн төрийн захиргааны төв байгууллага, түүний эрх олгосон мэргэжлийн байгууллага дараах үйл ажиллагааг хэрэгжүүлнэ:

3.1.1 Гэрчилгээжүүлэлтийн нөхцөл, шаардлагыг боловсруулж батлах;

3.1.2 Гэрчилгээ олгох, хугацааг сунгах, түдгэлзүүлэх, хүчингүй болгох;

3.1.3 бусад улсын гэрчилгээжүүлэх байгууллагаас олгосон гэрчилгээг хүлээн зөвшөөрөх, татгалзах;

3.1.4 Гэрчилгээжүүлэлтэд хамрагдах усан замын тээврийн объектын техникийн нөхцөл, баримт бичгийг хянах;

3.1.5 Энэ журмын 1.7-д заасан зорилгод нийцүүлэн гэрчилгээжүүлэлтийн нөхцөл шаардлагыг боловсронгуй болгох, үр нөлөөг дээшлүүлэх;

3.1.6 Гэрчилгээжүүлэлтийн мэдээллийн санг бүрдүүлэх, хөтлөх;

3.1.7 Гэрчилгээ бүхий объект нь гэрчилгээжүүлэлтийн нөхцөл, шаардлагыг хангаж байгаа эсэхийг хянан шалгах, түдгэлзүүлэх, хүчингүй болгох;

3.1.8 Гэрчилгээжүүлэлтийг хууль, тогтоомжийн дагуу явуулж байгаа эсэхийг шалгаж, шаардлагатай тохиолдолд гаргасан дүгнэлт, шийдвэрийг хүчингүй болгох;

3.1.9 Усан замын тээврийн үйл ажиллагаанд оролцогч иргэн, хуулийн этгээдийн гэрчилгээжүүлэлтийн нөхцөл, шаардлагыг хэрхэн мөрдөж байгаад хяналт тавьж биелэлтийг хангуулах;

**Дөрөв. Гэрчилгээ хүссэн өргөдлийг хянан**

**шийдвэрлэх**

4.1 Усан замын тээврийн асуудал эрхэлсэн Төрийн захиргааны төв байгууллагын шийдвэрээр байгуулагдсан байнгын, орон тооны бус Ажлын хэсэг нь гэрчилгээний нөхцөл, шаардлагыг хангаж байгаа эсэхийг хянан шалгаж, дүгнэлт гаргана.

4.2 Ажлын хэсэг нь өргөдөл гаргагчийн баримт бичгийн иж бүрдэл, тухайн объект нь гэрчилгээ олгоход тавигдаж байгаа нөхцөл, шаардлагыг хангасан байдлыг нягтлан шалгана.

4.3 Усан замын тээврийн асуудал эрхэлсэн сайд нь ажлын хэсгээс гаргасан дүгнэлтийг үндэслэн гэрчилгээ олгох эсэх асуудлыг шийдвэрлэнэ.

4.4 Усан замын тээврийн аюулгүй байдалтай холбоотой объектын гэрчилгээ авах тухай хүсэлт гаргахдаа дор дурдсан баримт бичгийг бүрдүүлнэ:

4.4.1 Объектын гэрчилгээ авах талаар өмчлөгчөөс зохих журмын дагуу гаргасан хүсэлт /өргөдөл/. (Уг хүсэлтэд тухайн объектод хамаарах гэрчилгээний төрлийг тодорхой дурьдах;)

4.4.2 Объектын өмчлөгч нь иргэн бол иргэний үнэмлэхний хуулбар;

4.4.3 Объектын өмчлөгч нь хуулийн этгээд бол Улсын бүртгэлийн гэрчилгээ /нотариатаар батлуулсан хувь эсвэл эх хувийг хуулбарын хамт үзүүлж хуулбарыг өгнө/;

4.4.4Гэрчилгээжүүлэх объектын талаарх дэлгэрэнгүй танилцуулга;

4.4.5 Тухайн объектын техникийн аюулгүй байдлыг харуулсан засвар, өөрчлөлтийн бүртгэл бүхий паспорт, засвар өөрчлөлтийн бүртгэл ашиглалтын заавар, техникийн зураг, схем;

4.4.6 Объект нь гэрчилгээжүүлэлтийн нөхцөл, шаардлагыг хангаж байгааг нотолсон баримт бичиг /тухайн объектын талаарх мэргэжлийн байгууллага, эрх бүхий этгээдийн тодорхойлт, акт г.м/;

4.4.7 Үл хөдлөх эд хөрөнгө өмчлөх эрхийн улсын бүртгэлийн гэрчилгээ, өмч хувьчлалын шийдвэр, газар өмчлөх, эзэмших эрхийн гэрчилгээ, түрээсийн гэрээний хуулбар /нотариатаар батлуулсан байх шаардлагатай/ болон бусад баримт бичиг;

4.5 Гэрчилгээжүүлэх усан замын объект нь дараах нөхцөлийг хангасан байхаас гадна объектын төрөл, онцлогоос шалтгаалан энэхүү журмын хавсралтад заасан нөхцөл шаардлагыг хангасан байна.

4.5.1 Усан замын тээврийн тухай хууль, тогтоомжийг усан замын тээврийн аюулгүй байдлын стандартыг хангасан байх;

4.5.2 Объектын ашиглалт, үйлчилгээг хэрэгжүүлэх технологи, зааврын бүрдлийг хангасан байх;

4.6 Гэрчилгээ хүссэн өргөдлийг хүлээн авснаас хойш ажлын 21 хоногийн дотор гэрчилгээ олгох эсэх асуудлыг шийдвэрлэнэ.

4.7 Шаардлагатай гэж үзвэл энэхүү журмын 4.6-д заасан хугацааг 14 хоногийн хугацаагаар сунгаж болно.

4.8 Төрийн захиргааны төв байгууллага түүний эрх олгосон мэргэжлийн байгууллага нь тухайн объектын гэрчилгээний нөхцөл шаардлагыг хангаж байгаа бол гэрчилгээ олгох ба гэрчилгээ олгохоос татгалзсан тохиолдолд өргөдөл, хүсэлт гаргагчид энэ тухай бичгээр мэдэгдэнэ.

4.9 Гэрчилгээ авах хүсэлт гаргагчийн үйл ажиллагаа, үйлдвэрийн бааз, техник хангамжийн нөхцөл байдалтай шаардлагатай гэж үзвэл ажлын хэсэг танилцаж болно.

4.10 Гэрчилгээний хугацаа:

4.10.1 Объектын гэрчилгээний хугацаа 3 жил байна.

4.10.2 Гэрчилгээ нь олгосон өдрөөс эхлэн хүчин төгөлдөр болох бөгөөд хугацаа дууссанаар уг гэрчилгээ хүчингүйд тооцогдоно.

4.11 Гэрчилгээний загварыг Усан замын тээврийн асуудал эрхэлсэн Засгийн газрын гишүүн батлах бөгөөд гэрчилгээнд объектын код, нэр, төрөл, хүчинтэй хугацаа, техникийн үзүүлэлтүүд, олгосон байгууллага, эрх бүхий албан тушаалтны нэр, тухайн объектын өмчлөгчийн нэр, хаяг дугаар, олгосон он, сар, өдрийг бичнэ.

**Тав. Гэрчилгээ эзэмшигчийн эрх, үүрэг, гэрчилгээний хугацааг сунгах**

5.1 Гэрчилгээ эзэмшигчийн эрх, үүрэг.

5.1.1 Гэрчилгээ эзэмшигч нь усан замын тээврийн аюулгүй байдлыг хангах нөхцөл шаардлагыг биелүүлэх, объектын үндсэн эд ангид засвар өөрчлөлт орсон бол энэ тухай 30 хоногийн дотор төрийн захиргааны төв байгууллагад мэдэгдэнэ.

5.1.2 Гэрчилгээний хүчинтэй хугацаанд объектын хэвийн ашиглалт, хөвөлтийн болон хөдөлгөөний аюулгүй байдалд нөлөөлж болох технологийн процесс, бүтэц, үйл ажиллагаанд өөрчлөлт оруулах тохиолдолд гэрчилгээ эзэмшигч нь энэ тухай төрийн захиргааны төв байгууллагад урьдчилан мэдэгдэнэ.

5.1.3 Энэ журмын 5.1.1-т заасан өөрчлөлтийг хийсэн бол гэрчилгээнд тухайн өөрчлөлтийг нэмж тусгах буюу гэрчилгээг шинэчлэн олгоно. Гэрчилгээг шинэчлэн олгох асуудлыг энэ журмын дөрөвдүгээр зүйлд заасан журмаар хянан шийдвэрлэнэ.

5.2 Гэрчилгээний хугацааг сунгах

5.2.1 Гэрчилгээний хугацааг дуусахаас 30 хоногийн өмнө сунгуулах тухай хүсэлтээ /төрийн захиргааны төв байгууллага, түүний эрх олгосон мэргэжлийн байгууллагад/ бичгээр гаргана. Хүсэлтэд /Өргөдөлд/ дараах баримт бичгийг хавсаргана.

 5.2.1.1 Объектын гэрчилгээг сунгуулах тухай зохих журмын дагуу гаргасан хүсэлт /өргөдөл/;

 5.2.1.2 Объектын гэрчилгээний эх хувь /хугацаа дууссан/;

 5.2.1.3 Гэрчилгээжүүлсэн объектын ашиглалтын тайлан /захиалагч байгууллагаас гаргасан тодорхойлолт, үйл ажиллагааны үр дүнг нотлох баримт бичиг, акт, тухайн байгууламжийн дэвсгэр зураг, фото зураг зэрэг болно/;

 5.2.2 Гэрчилгээг анх авахдаа бүрдүүлж өгсөн мэдээлэлд орсон өөрчлөлтийн тухай мэдээлэл;

5.2.3 Татварын албаны тодорхойлолт;

5.3 Гэрчилгээний хугацааг сунгуулах тухай өргөдлийг энэ журмын 5.2.1-т заасан хугацаанд ирүүлээгүй тохиолдолд гэрчилгээ шинээр олгох журмыг баримтална.

**Зургаа. Түдгэлзүүлэх, хүчингүй болгох тухай**

6.1 Гэрчилгээг түдгэлзүүлэх үндэслэл:

6.1.1 Гэрчилгээний нөхцөл, шаардлагыг зөрчсөн;

6.1.2 Энэ журмын 5.1, 5.2 дахь заалтуудыг зөрчсөн;

6.1.3 Гэрчилгээ эзэмшигчийн хууль бус үйл ажиллагааны улмаас иргэд, байгууллагын эрх ашиг зөрчигдсөн, хохирол учруулсан;

6.2 Усан замын тээврийн хяналтын улсын байцаагчаас гаргасан гэрчилгээг түдгэлзүүлэх тухай саналыг гаргасны дагуу төрийн захиргааны төв байгууллага хянан үзэж гэрчилгээг түдгэлзүүлэх эсэх асуудлыг шийдвэрлэнэ.

6.3 Гэрчилгээний үйлчлэлийг түдгэлзүүлсэн нөхцөл арилсан тохиолдолд уг гэрчилгээг сэргээж болно.

6.4 Гэрчилгээг хүчингүй болгох үндэслэл:

6.4.1 Гэрчилгээ эзэмшигч өөрөө хүсэлт гаргасан;

6.4.2 Гэрчилгээний нөхцөл, шаардлагыг удаа дараа буюу ноцтой зөрчсөн;

6.4.3 Гэрчилгээг түдгэлзүүлсэн хугацаанд зөрчлийг арилгах талаар тавьсан шаардлагыг биелүүлээгүй;

6.4.4 Гэрчилгээг авахдаа хуурамч бичиг баримт бүрдүүлсэн нь тогтоогдсон;

6.4.5 Гэрчилгээ эзэмшигч хуулийн этгээд татан буугдсан, дампуурсан.

6.5 Гэрчилгээг хүчингүй болгосон тухай мэдэгдлийг гэрчилгээ эзэмшигч, холбогдох объект өмчлөгч буюу эзэмшигч, тээвэрлэгчид албан бичгээр мэдэгдэнэ.

6.6 Хугацаа дууссан буюу хүчингүй болгосон гэрчилгээг төрийн захиргааны төв байгууллага хураан авна.

**Долоо. Хяналт**

7.1 Усан замын тээврийн асуудал эрхэлсэн төрийн захиргааны төв байгууллагын Монгол Улсын Далайн захиргааны дотоодын усан замын тээврийн бүртгэл, хяналтын алба нь гэрчилгээжүүлэлтэд хамрагдсан объектын үйл ажиллагаанд хууль тогтоомжоор олгогдсон бүрэн эрхийн хүрээнд хяналт тавина.

**Найм. Гэрчилгээжүүлэлтийн мэдээллийн сан**

8.1 Гэрчилгээжүүлэлтийн талаарх мэдээллийн сан нь дараах мэдээллүүдийг агуулна. Үүнд:

8.1.1 Стандарт, норматив, баримт бичиг;

8.1.2 Гэрчилгээжүүлсэн объектууд;

8.1.2 Объектын ангилал, төрөл;

8.2 Усан замын тээврийн аюулгүй байдалтай холбоотой объектуудад гэрчилгээжүүлэлтийн дараа хийгдсэн засвар, үйлчилгээ, өөрчлөлтийн талаарх болон бусад мэдээллээр гэрчилгээжүүлэлтийн мэдээллийн санг баяжуулна.

---оОо---

Зам, тээврийн хөгжлийн сайдын 2018 оны ... дугаар

сарын ... –ны өдрийн ... дугаар тушаалын

хоёрдугаар хавсралт.

**УСАН ЗАМЫН ТЭЭВРИЙН АЮУЛГҮЙ БАЙДАЛТАЙ ХОЛБООТОЙ ОБЪЕКТЫН ГЭРЧИЛГЭЭНИЙ ТОДОРХОЙЛОЛТ**

ГЭРЧИЛГЭЭНИЙ НҮҮРЭН ТАЛ, ТҮҮНИЙ АГУУЛГА

1. Гэрчилгээ нь нууцлал бүхий үнэт цаас байна.
2. Гэрчилгээний хэмжээ нь 21 см-ийн өргөнтэй, 29,7 см-ийн урттай байх ба 157 граммтай цаасыг ашиглана.
3. Гэрчилгээний дээд хүрээнээс 5,5 мм-ийн зайд, төв хэсэгт нь 17х35 мм хэмжээтэй соёмбо байрлуулна. Соёмбо нь MNS 6262:2011 стандартад заасан шаардлагыг хангасан байна.
4. Гэрчилгээний дээд хэсэгт байрлах соёмбын доод талд усан замын тээврийн асуудал эрхэлсэн төрийн захиргааны төв байгууллагын нэрийг том үсгээр бичсэн байна.
5. Объектын гэрчилгээнд бичигдэх өгөгдлүүд нь монгол хэл дээр бичигдсэн байна.
6. Гэрчилгээнд бичигдсэн Төрийн захиргааны төв байгууллагын нэрийн доод талд “Усан замын тээврийн аюулгүй байдалтай холбоотой объектын гэрчилгээ” гэсэн гарчиг байх ба түүний баруун доод талд гэрчилгээний дугаарыг бичнэ.
7. “Усан замын тээврийн аюулгүй байдалтай холбоотой объектын гэрчилгээ олгох журам”-д заагдсан нэр төрөл бүр дээр дугаарлалт хийнэ.
8. Гэрчилгээнд сунгалт хийх үед тухайн дугаарын ард сунгалт хийсэн оны арын хоёр оронг бичнэ.
9. Гэрчилгээний дугаарын зүүн доод талд тухайн гэрчилгээний төрөлд оногдох кодыг бичнэ.
10. Гэрчилгээний дунд хэсэгт гэрчилгээ эзэмшигч байгууллага, иргэн, аж ахуйн нэгжийн нэр, албан ёсны хаяг, гэрчилгээ олгогдож байгаа объектын нэр төрөл, зориулалтыг тодорхойлж бичнэ.
11. Гэрчилгээний доод хэсэгт олгосон он, сар, өдөр, хүчинтэй хугацааг заана.

ГЭРЧИЛГЭЭНИЙ АР ТАЛ, ТҮҮНИЙ АГУУЛГА

1. Объектын гэрчилгээний ард тухайн объектод хамаарагдах дараах шаардлагатай тодорхойлолт, өгөгдлийг тусгана.
2. Усан замын зогсоол

|  |
| --- |
| **Усан замын зогсоол** |
| **№** | **Техникийн нөхцөл** |  **Үзүүлэлт**  |
| 1 | Зориулалт /төрөл/ |  |
| 2 | Нийт талбайн хэмжээ /м2/ |  |
| 3 | Даац  |  |
| 4 | Хүчин чадал |  |
| 5 | Зогсоолын урт |  |
| 6 | Байгууламжийн байршил |  |
| 7 | Тоног төхөөрмж |  |
| 8 | Ашиглалтад орсон огноо |  |
| 9 | Бэхэлгээний тоо /уяа, оосор/ |  |
| 10 | Зогсоол дээрх бусад байгууламж /шатахуун, түлшний агуулах, сав/ |  |
| 11 | Гэрэлтүүлэг /тоо, ширхэг/ |  |
| - | Бусад  |  |

1. Усан замын төв буудал

|  |
| --- |
| **Усан замын төв буудал** |
| **№** | **Техникийн нөхцөл** |  **Үзүүлэлт**  |
| 1 | Зориулалт /төрөл/ |  |
| 2 | Нийт талбайн хэмжээ /м2/ |  |
| 3 | Даац  |  |
| 4 | Хүчин чадал |  |
| 5 | Зогсоолын урт |  |
| 6 | Байгууламжийн байршил |  |
| 7 | Тоног төхөөрмж |  |
| 8 | Ашиглалтад орсон огноо |  |
| 9 | Бэхэлгээний тоо /уяа, оосор/ |  |
| 10 | Зогсоол дээрх бусад байгууламж /шатахуун, түлшний агуулах, сав/ |  |
| 11 | Гэрэлтүүлэг /тоо, ширхэг/ |  |
| - | Бусад  |  |

1. Чиглүүлэгч гэрэлт цамхаг

|  |
| --- |
| **Чиглүүлэгч гэрэлт цамхаг** |
| **№** | **Техникийн нөхцөл** |  **Үзүүлэлт**  |
| 1 | Зориулалт /төрөл/ |  |
| 2 | Нийт талбайн хэмжээ /м2/ |  |
| 3 | Даац  |  |
| 4 | Хүчин чадал |  |
| 5 | Зогсоолын урт |  |
| 6 | Байгууламжийн байршил |  |
| 7 | Тоног төхөөрмж |  |
| 8 | Ашиглалтад орсон огноо |  |
| 9 | Бэхэлгээний тоо /уяа, оосор/ |  |
| 10 | Зогсоол дээрх бусад байгууламж /шатахуун, түлшний агуулах, сав/ |  |
| 11 | Гэрэлтүүлэг /тоо, ширхэг/ |  |
| - | Бусад  |  |

1. Бусад хөвөгч тоног төхөөрөмж

|  |
| --- |
| **Бусад хөвөгч тоног төхөөрөмж** |
| **№** | **Техникийн нөхцөл** |  **Үзүүлэлт**  |
| 1 | Зориулалт /төрөл/ |  |
| 2 | Нийт талбайн хэмжээ /м2/ |  |
| 3 | Даац  |  |
| 4 | Хүчин чадал |  |
| 5 | Зогсоолын урт |  |
| 6 | Байгууламжийн байршил |  |
| 7 | Тоног төхөөрмж |  |
| 8 | Ашиглалтад орсон огноо |  |
| 9 | Бэхэлгээний тоо /уяа, оосор/ |  |
| 10 | Зогсоол дээрх бусад байгууламж /шатахуун, түлшний агуулах, сав/ |  |
| 11 | Гэрэлтүүлэг /тоо, ширхэг/ |  |
| - | Бусад  |  |

**Усан замын тээврийн аюулгүй байдалтай холбоотой объектын**

**гэрчилгээний код:**

|  |  |  |  |
| --- | --- | --- | --- |
| **№** | **Гэрчилгээний Код**  | **Объект** | **Хугацаа**  |
| 1 | О-УЗЗ | Усан замын зогсоол | 3 жил |
| 2 | О-УЗТБ | Усан замын төв буудал | 3 жил |
| 3 | О-ЧГЦ | Чиглүүлэгч гэрэлт цамхаг | 3 жил |
| 4 | О-БХТТ | Бусад хөвөгч тоног төхөөрөмж | 3 жил |